CELEX: 
Language: fi
Date: 2021-07-06 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2016/1237 muuttamisesta riisin vientitodistusvelvoitteen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Komission delegoidussa asetuksessa (EU) 2016/1237 säädetään muun muassa ”esikuorittua (ruskeaa) riisiä” ja ”osittain tai kokonaan hiottua riisiä, myös kiillotettua tai lasitettua” koskevasta vientitodistusvelvoitteesta. Vientiä voidaan kuitenkin nykyisellään seurata tehokkaasti muilla keinoin, esimerkiksi käyttämällä valvontajärjestelmää (PO TAXUD). Eräiden sidosryhmien ja myös jäsenvaltioiden pyynnöstä ja yksinkertaistamisen vuoksi sekä jäsenvaltioiden ja toimijoiden hallintorasituksen keventämiseksi tämä vientitodistusta koskeva vaatimus olisi poistettava, kun kyseessä on ”esikuorittu (ruskea) riisi” ja ”osittain tai kokonaan hiottu riisi, myös kiillotettu tai lasitettu”. Vaikka riisiä koskevat tuontitodistukset voitaisiin periaatteessa poistaa samoista syistä, ne on kuitenkin pidettävä voimassa, jotta unioni voi täyttää sopimusvelvoitteensa. Nämä velvoitteet perustuvat sopimuksiin, jotka unioni on vuonna 2005 tehnyt Thaimaan (neuvoston päätös 2005/953/EY, tehty 20 päivänä joulukuuta 2005, Euroopan yhteisön ja Thaimaan välisen sopimuksen tekemisestä kirjeenvaihtona GATT 1994 -sopimuksen XXVIII artiklan nojalla GATT 1994 -sopimuksen liitteenä olevassa EY:n luettelossa CXL mainittujen riisiä koskevien myönnytysten muuttamiseksi, EUVL L 346, 29.12.2005, s. 24) ja Yhdysvaltojen (neuvoston päätös 2005/476/EY, tehty 21 päivänä kesäkuuta 2005, esikuoritusta riisistä kannettavien tullien laskentamenetelmää koskevan Euroopan yhteisön ja Amerikan yhdysvaltojen välisen sopimuksen tekemisestä kirjeenvaihtona sekä päätösten 2004/617/EY, 2004/618/EY ja 2004/619/EY muuttamisesta, EUVL L 170, 1.7.2005, s. 67) kanssa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tämä delegoitu säädös esiteltiin ja siitä keskusteltiin asiantuntijoiden kanssa YMP:n horisontaalisia kysymyksiä käsittelevässä asiantuntijaryhmässä 16. maaliskuuta ja 15. huhtikuuta 2021. Säädös julkaistiin kuulemista varten palautemekanismin puitteissa 9. huhtikuuta – 7. toukokuuta 2021. Tätä kautta saatiin yksi palaute, joka oli yleisluontoinen kommentti eikä koskenut varsinaista säädöstä. Säädöstä ei ollut sen perusteella tarpeen muuttaa.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämä delegoitu säädös koskee ”esikuorittua (ruskeaa) riisiä” ja ”osittain tai kokonaan hiottua riisiä, myös kiillotettua tai lasitettua” koskevan vientitodistusvelvoitteen poistamista. Tämä toteutetaan muuttamalla asetusta (EU) 2016/1237. Samalla hyväksytään komission täytäntöönpanoasetus, jolla muutetaan vastaavaa komission täytäntöönpanoasetusta (EU) 2016/1239 niiden säännösten osalta, jotka koskevat tällä asetuksella poistettavien riisin vientitodistusten vakuuden määrää ja voimassaoloaikaa.
            
            
                
            
            
               KOMISSION DELEGOITU ASETUS (EU) …/…,
            
            
               annettu 6.7.2021,
            
            
               delegoidun asetuksen (EU) 2016/1237 muuttamisesta riisin vientitodistusvelvoitteen osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  1
                ja erityisesti sen 177 artiklan,
            
            
               ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013
                  2
                ja erityisesti sen 66 artiklan 3 kohdan c ja e alakohdan,
            
            
               sekä katsoo seuraavaa:
            
            
               (1)Komission delegoidulla asetuksella (EU) 2016/1237
                  3
                täydennetään asetusta (EU) N:o 1308/2013 maataloustuotteiden todistusjärjestelmän osalta, mukaan lukien luettelo tuotteista, joiden osalta on esitettävä tuonti- tai vientitodistus.
            
            
               (2)Delegoidun asetuksen (EU) 2016/1237 2 artiklan 2 kohdan a alakohdassa, luettuna yhdessä sen liitteessä olevan II osan A kohdan kanssa, säädetään todistusvelvoitteesta, jota sovelletaan vietäessä CN-koodiin 1006 20 kuuluvaa ”esikuorittua (ruskeaa) riisiä” ja CN-koodiin 1006 30 kuuluvaa ”osittain tai kokonaan hiottua riisiä, myös kiillotettua tai lasitettua”.
            
            
               (3)Vientiä voidaan nykyisellään seurata tehokkaasti muilla keinoin. Yksinkertaistamisen vuoksi sekä jäsenvaltioiden ja toimijoiden hallintorasituksen keventämiseksi tämä vientitodistusta koskeva vaatimus olisi poistettava, kun viedään esikuorittua (ruskeaa) riisiä ja osittain tai kokonaan hiottua riisiä, myös kiillotettua tai lasitettua.
            
         
         
            
               (4)Selkeyden vuoksi on aiheellista säätää säännöistä, joita sovelletaan esikuorittua (ruskeaa) riisiä ja osittain tai kokonaan hiottua riisiä, myös kiillotettua tai lasitettua, koskeviin vientitodistuksiin, joiden osalta vientitodistusvelvoite poistetaan tällä asetuksella ja jotka ovat edelleen voimassa, kun tätä asetusta ryhdytään soveltamaan.
            
            
               (5)Sen vuoksi delegoitua asetusta (EU) 2016/1237 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Delegoidun asetuksen (EU) 2016/1237 muuttaminen
            
            
            
               Poistetaan delegoidun asetuksen (EU) 2016/1237 liitteessä olevasta II osasta A kohta.
            
            
               2 artikla
            
            
               Siirtymäsäännökset
            
            
               Esikuorittua (ruskeaa) riisiä ja osittain tai kokonaan hiottua riisiä, myös kiillotettua tai lasitettua, koskeville vientitodistuksille asetettu vakuus vapautetaan todistuksenhaltijan pyynnöstä, kun kaikki seuraavat edellytykset täyttyvät: 
            
            
               a) todistus on edelleen voimassa päivänä, jona tämä asetus tulee voimaan; 
            
            
               b) todistus on käytetty vain osittain tai kokonaan käyttämätön päivänä, jona tämä asetus tulee voimaan.
            
            
               3 artikla
            
            
               Voimaantulo
            
            
               Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 6.7.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 347, 20.12.2013, s. 671. 
               
               
                  
                     (2)
                  
                        EUVL L 347, 20.12.2013, s. 549. 
               
               
                  
                     (3)
                  
                        Komission delegoitu asetus (EU) 2016/1237, annettu 18 päivänä toukokuuta 2016, Euroopan parlamentin ja neuvoston asetuksen (EU) N:o 1308/2013 täydentämisestä tuonti- ja vientitodistusjärjestelmän soveltamista koskevien sääntöjen osalta, Euroopan parlamentin ja neuvoston asetuksen (EU) N:o 1306/2013 täydentämisestä tällaisten todistusten osalta asetettujen vakuuksien vapauttamista ja pidättämistä koskevien sääntöjen osalta, komission asetusten (EY) N:o 2535/2001, (EY) N:o 1342/2003, (EY) N:o 2336/2003, (EY) N:o 951/2006, (EY) N:o 341/2007 ja (EY) N:o 382/2008 muuttamisesta sekä komission asetusten (EY) N:o 2390/98, (EY) N:o 1345/2005, (EY) N:o 376/2008 ja (EY) N:o 507/2008 kumoamisesta (EUVL L 206, 30.7.2016, s. 1).